b'\n_START_ARTICLE_\nH.C. Andersen (kriminalkommiss\xc3\xa6r)\n_START_SECTION_\nKarriere\n_START_PARAGRAPH_\nH.C. Andersen var s\xc3\xb8n af arbejdsmand J\xc3\xb8rgen Andersen (d\xc3\xb8d 1917) og Emilie Nielsen (1863-1948) og blev 1918 ansat som politibetjent ved K\xc3\xb8benhavns Politi efter en l\xc3\xa6retid som bogbinder, overgik samme \xc3\xa5r til Statspolitiet. Ved Danmarks bes\xc3\xa6ttelse 1940 var han kriminalassistent og leder af bedrageriafdelingen p\xc3\xa5 K\xc3\xb8benhavns Politig\xc3\xa5rd. Andersen havde samtidig fuldf\xc3\xb8rt studiet som engelsk translat\xc3\xb8r. Hans avancement skete i raskt tempo, da Andersen var en dynamisk og dygtig politimand.\n_START_SECTION_\nUnder Bes\xc3\xa6ttelsen\n_START_PARAGRAPH_\nDa det danske politi blev taget af tyskerne 19. september 1944, blev ogs\xc3\xa5 H.C. Andersen anholdt p\xc3\xa5 Politig\xc3\xa5rden og f\xc3\xb8rt til K\xc3\xb8benhavns Frihavn. Herfra skulle de i skib f\xc3\xb8res til tysk koncentrationslejr. Gestapochefen Karl Heinz Hoffmann, som ledede operationen, havde imidlertid, uvist hvorfor, afgjort, at kun politifolk under 60 \xc3\xa5r skulle med, og da Andersen kom under vejr med det, l\xc3\xb8j han sig seks \xc3\xa5r \xc3\xa6ldre \xe2\x80\x93 til 61 \xc3\xa5r \xe2\x80\x93 fik l\xc3\xb8sladelsespas uden videre unders\xc3\xb8gelse, og med det i lommen forlod han skibet og Frihavnen._NEWLINE_Andersen kontaktede straks andre kolleger, som var undsluppet Gestapo, og dannede et netv\xc3\xa6rk af illegale politifolk. Netv\xc3\xa6rket d\xc3\xa6kkede snart hele landet, og Andersen havde kontakt til de illegale ministre \xe2\x80\x93 ikke mindst til H.C. Hansen. Gruppen udgav et illegalt politiblad Meddelelser, og det var bl.a. kildeskrift for den illegale presse via Information._NEWLINE_Henimod bes\xc3\xa6ttelsens slutning fik H.C. Andersen en n\xc3\xb8glerolle, for kredsen af kriminalfolk havde med ham som leder og senere kriminalinspekt\xc3\xb8r i Rigspolitiets Efterretningstjeneste Hans Christensen som souschef samlet en r\xc3\xa6kke yderst v\xc3\xa6rdifulde optegnelser om stikkere og v\xc3\xa6rnemagere. Andersen blev medlem af Frihedsr\xc3\xa5dets Arrestationsudvalg, som skulle indsamle oplysninger til brug for det kommende retsopg\xc3\xb8r. Som s\xc3\xa5dan samarbejdede han med Carsten H\xc3\xb8eg, som opbevarede arkivet, og Frode Jakobsen. Oplysningerne indsamlet af Andersens netv\xc3\xa6rk viste sig under retsopg\xc3\xb8ret v\xc3\xa6rdifulde og f\xc3\xb8rte til mange domf\xc3\xa6ldelser.\n_START_SECTION_\nEfterkrigstiden\n_START_PARAGRAPH_\nUmiddelbart efter bes\xc3\xa6ttelsen blev han overf\xc3\xb8rt til Rigspolitiets nyoprettede afdeling, Efterretningstjenesten, som souschef, en stilling han forlod 1947 efter udn\xc3\xa6vnelsen til kriminalkommiss\xc3\xa6r. Derefter blev han leder af bedrageriafdelingen p\xc3\xa5 Politig\xc3\xa5rden. Andersen var i tre omgange indvalgt i Dansk Kriminalpolitiforenings bestyrelse, hvor han udf\xc3\xb8rte et stort og uegennyttigt arbejde for sine kolleger 1926 og atter 1939 hvor han var foreningens sekret\xc3\xa6r. Derefter blev han bestyrelsesmedlem 1945. Han blev Ridder af Dannebrog 1950 og afskedigedes p\xc3\xa5 grund af alder 1960._NEWLINE_Han blev borgerligt viet 17. marts 1924 med Anna Mathilde Thomsen (11. juni 1899 i Randlev \xe2\x80\x93\xc2\xa0?), datter af g\xc3\xa5rdejer Thomas Thomsen (1872-1955) og Johanne Marie S\xc3\xb8rensen (d\xc3\xb8d 1939)._NEWLINE_Han er begravet p\xc3\xa5 Solbjerg Parkkirkeg\xc3\xa5rd.'